924.000 euros més per a inversions
La bona gestió del pressupost municipal de 2016 ha permés a l'Ajuntament de Puçol disposar de 924.000 euros addicionals per a invertir enguany en actuacions financerament sostenibles. “Això suposa que, encara que en el pressupost inicial figuraven 500.000 euros per a invertir, al final podrem dedicar al voltant d'un milió i mig per a inversions, que distribuirem entre totes les àrees municipals”, explica la regidora Lola Sánchez.
En el Ple del 27 de març es presentava la liquidació del pressupost de 2016, que complix tots els requisits que marca la llei: regla de despesa, límit de deute, Llei de morositat, Llei d'estabilitat pressupostària… i, a més, amb un període mitjà de pagament a proveïdors de deu dies al llarg de l’any passat.
Després de comprovar les xifres, el romanent de tresoreria en el balanç de tancament és d'1.832.000 euros, dels quals es poden destinar a noves inversions els 924.000 euros que s'estan distribuint ja entre diferents projectes.